સુબલ તેનાં બધાં બહાનાં સમજી ગયો ને મનોમન બોલ્યો ‘થોભ, આજે તને પાઠ ભણાવું છું.’ પણ તેના સામે આમ કહ્યું : ‘પેટમાં દુઃખે છે ? ત્યારે તો આજે ક્યાંય જવાની જરૂર નથી. બોઝના ઘેર આતશબાજી જોવાના માટે હરિને એકલો જ મોકલી આપીશ. તારા માટે લેમનજ્યૂસ ખરીદીને રાખ્યો હતો તે પણ આજે વધ્યો. તું ચૂપચાપ પડ્યો રહે, હું થોડોક હાજમો બનાવી લાવું છું.’ સુબલચંદ્રએ સુશીલને ઘરમાં બંધ કરીને સાંકળ લગાવી દીધી અને ખૂબ કડવો પાચકરસ બનાવી લાવવા ચાલ્યો ગયો. સુશીલ ભારે લફરામાં પડી ગયો. તેને લેમનજ્યૂસ જેટલો પસંદ હતો, પાચકરસથી તેના દેવતા એટલા જ ભાગતા હતા. ત્યાં બોઝના ઘેર જવાના માટે તેનું મન ગઈ રાતથી જ તરફડી રહ્યું હતું. લાગ્યું કે તે મોકો પણ હાથથી ગયો.